หุ้นใหม่เจ๋งแจก41%
ตลาดหลักทรัพย์โชว์หุ้นน้องใหม่ ปี 2554 แจกกำไร 41.54% สูงสุดในภูมิภาคเอเชียแปซิฟิก
29 ธ.ค. 2554

ตลาดหลักทรัพย์โชว์หุ้นน้องใหม่ ปี 2554 แจกกำไร 41.54% สูงสุดในภูมิภาคเอเชียแปซิฟิก 
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (SET) และผู้จัดการตลาดหลักทรัพย์ เอ็มเอไอ (mai) เปิดเผยว่า ในปี 2554 มีหุ้นเข้าจดทะเบียนใหม่ทั้งหมด 10 บริษัท แบ่งเป็นใน SET 3 บริษัท และใน mai 7 บริษัท มีผลตอบแทนนับตั้งแต่เสนอขายหุ้นให้ประชาชนครั้งแรก (ไอพีโอ) จนถึงปัจจุบัน (ณ วันที่ 21 ธ.ค. 2554) เฉลี่ย 41.54% นับเป็นผลตอบแทนเฉลี่ยที่สูงที่สุดเมื่อเปรียบเทียบกับตลาดหลักทรัพย์ในภูมิภาคภาคเอเชียแปซิฟิก 
ปัจจัยหลักที่ทำให้ผลตอบแทนหุ้นเหล่านี้ให้ผลตอบแทนสูง เพราะอยู่ในอุตสาหกรรมที่มีศักยภาพในการเติบโต มีกำไรที่ดี มีความแข็งแกร่งทางการเงินและสภาพคล่องของบริษัท นอกจากนี้บริษัทที่เข้าใหม่ในช่วง 3 ปีที่ผ่านมา ก็ให้ผลตอบแทนที่ดีเช่นกัน
นายชนิตร กล่าวว่า บริษัทเข้าใหม่สามารถระดมทุนโดยมีต้นทุนที่ถูกกว่าบริษัทที่จดทะเบียน (บจ.) อยู่แล้ว สังเกตได้จากค่าเฉลี่ยราคาหุ้นใหม่ต่อกำไรสุทธิต่อหุ้น (พีอี) อยู่ที่ 12.60 เท่า เทียบกับค่าเฉลี่ยพีอีของ SET และ mai อยู่ที่ประมาณ 13.37 เท่า และ 18.46 เท่า ถือเป็นปัจจัยสำคัญที่ช่วยให้หุ้นใหม่ยังมีความน่าสนใจ
สำหรับ 10 หุ้นใหม่ที่เข้าจดทะเบียนซื้อขายในปีนี้ มีมูลค่าหลักทรัพย์ตามราคาตลาด (มาร์เก็ตแคป) อยู่ที่ 26,703 ล้านบาท เพิ่มขึ้นเป็น 29,298 ล้านบาท หรือเพิ่มขึ้น 9.72% ณ วันที่ 21 ธ.ค. 2554 โดยหุ้นเข้าใหม่ใน SET ที่ให้กำไรจากการถือหุ้นจนถึงปัจจุบันสูงสุด คือ บริษัท น้ำตาลครบุรี (KBS) ที่ 20.88% และใน maiได้แก่ บริษัท ยูเนี่ยน อินทราโก้ (UIC) ที่ 118.75% ตามลำดับ
ด้านนายสมภพ ศักดิ์พันธ์พนม ประธานเจ้าหน้าที่บริหาร บริษัท แอสเซท โปร แมเนจเม้นท์ (APM) ซึ่งเป็นที่ปรึกษาทางการเงินในการนำบริษัทเข้าตลาดหลักทรัพย์หลายแห่ง กล่าวว่า ในปี 2555 คาดว่าจะมีหุ้นน้องใหม่ประมาณ 2530 บริษัท ซึ่งเชื่อว่าสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) จะมีนโยบายช่วยสนับสนุนการนำเสนอข้อมูลให้ขายหุ้นใหม่ได้เร็วขึ้น หรือมีหนทางอื่นเข้ามาสนับสนุน 
นอกจากนี้ เชื่อว่าทั้งตลาดเงินและตลาดทุนจะดี เนื่องจากภาวะทางการเมืองจะดีกว่าปีนี้ที่เป็นช่วงรอยต่อทางการเมือง ซึ่งทำให้บรรยากาศการลงทุนสะดุดไปช่วงหนึ่ง 
APM จะเป็นที่ปรึกษาการเงินนำบริษัทเข้าจดทะเบียนตลาดหุ้นปี 2555 เบื้องต้นมีทั้งหมด 4 บริษัท ได้แก่ บริษัท โปรเจค แพลนนิ่งเซอร์วิส (PSS) ประกอบธุรกิจที่ปรึกษาโครงการและควบคุมงานก่อสร้าง คาดว่าจะเข้า mai ไตรมาส 3 
บริษัท อีสต์โคสท์ เฟอร์นิเจอร์ ประกอบธุรกิจเฟอร์นิเจอร์ส่งออก บริษัท สมาร์ทคอนกรีต ประกอบธุรกิจอิฐมวลเบา และอีกหนึ่งบริษัทที่ประกอบธุรกิจพลังงานทางเลือก ขณะที่ปี 2554 มีเพียง 1 ตัว คือ บริษัท ไฮโดรเท็ก (HYDRO) ล่าสุดราคาปิดที่ 4.96 บาท สูงกว่าราคาจองที่ 3.36 บาท เท่ากับ 1.60 บาทต่อหุ้นหรือคิดเป็นอัตราผลตอบแทนประมาณ 47%